Document ID: 32009D0368

РЕШЕНИЕ НА КОМИСИЯТА
от 4 май 2009 година
относно определяне за пазарна година 2009/2010 на размера на помощта за диверсификация и на допълнителната помощ за диверсификация, които ще бъдат отпускани в рамките на временната схема за преструктуриране на захарната индустрия в Общността
(нотифицирано под номер C(2009) 3158)
(само текстът на испански език е автентичен)
(2009/368/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 320/2006 на Съвета от 20 февруари 2006 година за установяване на временна схема за преструктуриране на захарната индустрия в Общността и за изменение на Регламент (ЕО) № 1290/2005 относно финансиране на Общата селскостопанска политика (1),
като взе предвид Регламент (ЕО) № 968/2006 на Комисията от 27 юни 2006 г. относно формулиране на подробни правила за прилагането на Регламент (ЕО) № 320/2006 на Съвета за установяване на временна схема за преструктуриране на захарната индустрия в Общността (2), и по-специално член 13, параграф 1 от него,
като има предвид, че:
(1)
Комисията трябва да определи размерите на помощите, предоставяни на всяка държава-членка, предвидена като получател на помощ за диверсификация съгласно член 6 от Регламент (ЕО) № 320/2006 и на допълнителна помощ за диверсификация съгласно член 7 от същия регламент.
(2)
Размерът на помощта за диверсификация и на допълнителната помощ за диверсификация се изчислява въз основа на тоновете от квотите за захар, отказани през пазарната 2009/2010 година в съответната държава-членка съгласно член 13, параграф 2 от Регламент (ЕО) № 968/2006,
ПРИЕ НАСТОЯЩОТО РЕШЕНИЕ:
Член 1
Размерите на предвидената за всяка от засегнатите държави-членки съответно в членове 6 и 7 от Регламент (ЕО) № 320/2006 помощ за диверсификация и допълнителна помощ за диверсификация, определени въз основа на отказаните количества от квотите през пазарната 2009/2010 година, са посочени в приложението към настоящото решение.
Член 2
Адресат на настоящото решение е Кралство Испания.
Съставено в Брюксел на 4 май 2009 година.

Labels: 17
19
7
18
15